Só is Brits-vrou vermoor | Maroela Media
Die hooggeregshof in Pretoria het Maandag gehoor hoe 'n hoërskoolleerder die sekretaresse van 'n skool in Brits in Noordwes by haar motor ingewag het voordat hy haar kort daarna koelbloedig doodgeskiet het.
Twee beskuldigdes het Maandag in die hof verskyn in verband met die moord op Esbé Koster, die destydse sekretaresse van die Rabboni Christian School, wie se liggaam op 22 November 2016 langs die Ou Lethlabile-pad naby Brits gevind is. Twee leerders van die skool, toe onderskeidelik 16 en 17 jaar oud, is die dag ná die moord by die skool in hegtenis geneem.
Die twee beskuldigdes is aangekla van moord, roof met verswarende omstandighede, ontvoering, die onwettige besit van 'n vuurwapen en die onwettige besit van ammunisie. Beskuldigde 1 word ook aangekla van diefstal, omdat hy sy pa se vuurwapen gesteel het om die misdade mee uit te voer.
Die beskuldigdes se name kan nie genoem word nie omdat hulle minderjarig was ten tyde van die moord.
Beskuldigde 1, nou 18 jaar oud, het Maandag in die hof skuld erken op al ses aanklagte teen hom. Hy het in sy pleitverduideliking, wat aan die hof voorgelees is, verduidelik hoe hy in November 2016 die sleutels van die kluis by sy ouerhuis sonder toestemming geneem en sy pa se pistool uit die kluis gesteel het. Hy sê hy het dit gedoen omdat hy en sy vriend die betrokke dag besluit het om iemand te beroof en omdat hulle 'n vuurwapen sou nodig hê om dit te doen.
Die beskuldigde het die vuurwapen in sy skooltas gesit en dit die volgende dag saamgeneem skool toe. Die beskuldigde het in sy pleitverduideliking gesê hy en sy vriend het na die sportveld gegaan om na die pistool te kyk en te sien hoeveel koeëls in die vuurwapen is.
Ná skool het die beskuldigde en sy vriend by Koster se motor gaan wag en haar gevra vir 'n saamrygeleentheid dorp toe. Sy het ingestem. Volgens die beskuldigde het hy op die agtersitplek van die motor gesit, terwyl sy vriend op die passasiersitplek gesit het. Hy het aan die hof gesê hy het in die ry die vuurwapen op Koster gerig en haar opdrag gegee waarheen om te ry.
By die Ou Lethlabile-pad het hy Koster gedwing om stil te hou en sy vriend het haar hande met maskeerband vasgebind terwyl hy steeds die vuurwapen op haar gerig het. Volgens beskuldigde 1 het Koster probeer om die vuurwapen by hom af te neem en het hy haar toe twee keer in die kop geskiet. "Ek erken dat, toe ek haar geskiet het, dit my bedoeling was om haar dood te maak."
Die beskuldigde het aan die hof erken dat hulle toe Koster se liggaam langs die pad gelos het en met haar VW Citi Golf, wat haar skootrekenaar en ander rekenaarbykomstighede binne-in gehad het, weggery het.
Die beskuldigde het aan die hof gesê hy het later die voertuig by hul bure se huis gaan parkeer en aan die bure gesê sy ouers het versoek dat hy die motor daar bêre omdat daar nie plek by hul eie huis vir die motor is nie. Dit is dan ook hier waar die polisie later die motor gevind het.
"Ek het opreg berou vir my dade en smeek om vergifnis van die hof, die gemeenskap en die oorledene se familie," lui die pleitverduideliking.
Regter Bert Bam het beskuldigde 1 gevolglik skuldig bevind op al ses aanklagte teen hom. Die beskuldigde sal weer op 22 Maart in die hof verskyn wanneer die vonnisverrigtinge sal begin.
Die beskuldigde se regsverteenwoordiger het die hof versoek om die beskuldigde se borgtog te verleng hangende die vonnis. Die staat het die aansoek ten sterkste teengestaan en die hof daarop gewys dat daar geen buitegewone omstandighede is waarom die beskuldigde weer op borgtog vrygelaat moet word nie.
Bam het die borgtogaansoek geweier en die beskuldigde daarop gewys dat hy skuldig bevind is aan ernstig misdade en lang tronkstraf in die gesig staar. Die beskuldigde sal in aanhouding bly tot sy volgende verskyning.
Beskuldigde 2 het intussen skuld op al die aanklagte teen hom ontken. Hy sal op 18 tot 22 Junie in die hooggeregshof verhoor word. Hy bly uit op borgtog tot sy volgende verskyning.
Brits Esbé Koster
Bêre hulle lank! Hulle jammerte bring haar nie terug nie en dis nou te laat om jammer te wees. As hulle grootmens dinge wil doen moet hulle soos ń grootmens gestraf word.
Sy het hulle niks gedoen nie. Inteendeel was sy net goed en gaaf teenoor hulle. Dit is die dankie wat sy daarvoor kry!
Skande ,skande,skande n mens peobeer help en dan word jy so terugbetaal laat mens dink wie jy moet help en wie nie.